Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ... -ны өдөр хот

# МАЛ ХУЛГАЙЛАХ ГЭМТ ХЭРЭГТЭЙ ТЭМЦЭХ,

# УРЬДЧИЛАН СЭРГИЙЛЭХ ТУХАЙ ХУУЛЬД

# НЭМЭЛТ, ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Мал хулгайлах гэмт хэрэгтэй тэмцэх, урьдчилан сэргийлэх тухай хуулийн 11 дүгээр зүйлд доор дурдсан агуулгатай 11.6, 11.7, 11.8, 11.9 дэх хэсэг нэмсүгэй:

“11.6.алдуул малыг сум, дүүргийн хөдөө аж ахуйн тасагт бүртгүүлсэн өдрөөс хойш 1 жил өнгөрсөн боловч уг малын эзэн олдоогүй бол Иргэний хуулийн 117.2-т заасны дагуу олсон этгээдийн өмчлөлд, уг этгээд татгалзвал орон нутгийн өмчлөлд шилжүүлнэ.

11.7.алдуул болон хулгайлагдсан малын мэдээллийг энэ хуулийн 15.1-д заасны дагуу цагдаагийн байгууллага худалдан авч болно.

11.8.цагдаагийн байгууллага иргэн, аж ахуйн нэгж, байгууллага, төрийн бус байгууллага өөрсдийн зардлаар зарлан мэдээлэх ажлыг зохион байгуулахад мэргэжил, арга зүйн дэмжлэг үзүүлнэ.

11.9.цагдаагийн байгууллага алдуул болон хулгайлагдсан малын мэдээг жил бүрийн мал тооллогын улсын дүн гарсны дараа хууль зүйн асуудал хариуцсан төрийн захиргааны төв байгууллагад хүргүүлнэ.”

**2 дугаар зүйл.**Мал хулгайлах гэмт хэрэгтэй тэмцэх, урьдчилан сэргийлэх тухай хуулийн 11 дүгээр зүйлийн 11.4, 11.5 дахь хэсгийг доор дурдсанаар өөрчлөн найруулсугай:

“11.4.Алдуул болон хулгайлагдсан малыг бүртгэх, мэдээлэхдээ нутгийн захиргааны болон цагдаагийн байгууллага дараах ажиллагааг явуулна:

11.4.1.сум, дүүргийн хөдөө аж ахуйн тасаг алдуул болон хулгайлагдсан малын талаарх мэдээллийг цагдаагийн байгууллагад өгч, харилцан мэдээлэл солилцож, хамтран ажиллах;

11.4.2.сум, дүүргийн хөдөө аж ахуйн тасгаас алдуул малыг бүртгэсэн тухай мэдээлэл ирүүлсний дараа цагдаагийн байгууллага малын эзнийг олох ажлыг зохион байгуулах;

11.4.3.хулгайлагдсан малын тухай мэдээлэл хүлээн авсан цагдаагийн алба хаагч холбогдох журмын дагуу эрэн сурвалжлах ажлыг явуулж, энэ тухай иргэн, аж ахуйн нэгж, байгууллагад бичгээр хариу мэдэгдэх;

11.4.4.алдуул болон хулгайлагдсан малын мэдээлэлд тухайн малын эзэн, малын нас, хүйс, зүс, им тамга, хувийн дугаар, содон тэмдгийг заавал тэмдэглэх;

11.4.5.цагдаагийн байгууллага харьяалах мал эмнэлэг, үржлийн тасгаас малын эзэн, малын нас, хүйс, зүс, им тамга, хувийн дугаар, содон тэмдгийн талаар малын бүртгэл мэдээллийн нэгдсэн сангийн бүртгэлийг үндэслэсэн тодорхойлолт авч, эрэн сурвалжлах ажилд ашиглах;

11.4.6.алдуул болон хулгайлагдсан малыг нийтэд зарлан мэдээлэх ажилд иргэн, аж ахуйн нэгж, байгууллага, төрийн бус байгууллага, мал бүхий иргэдийн бүлгийг оролцуулж болох бөгөөд цагдаагийн байгууллага тэдний дэмжлэг, туслалцааг авах;

11.4.7.алдуул болон хулгайлагдсан малыг зарлан мэдээлэхтэй холбогдон гарсан зардлыг Гэмт хэрэг, зөрчлөөс урьдчилан сэргийлэх тухай хуулийн 46.5.5-д заасан зардалд багтаан санхүүжүүлж болох бөгөөд олдсон тохиолдолд буруутай этгээдээр нөхөн төлүүлэх;

11.4.8.малын эзэн алдсан малаа эрж хайх явцад өөрөө олсон тохиолдолд энэ тухай харьяалах сум, дүүргийн хөдөө аж ахуйн тасаг, цагдаагийн байгууллагад даруй мэдэгдэн, эрх бүхий байгууллага бүртгэлээс хасалт хийх.

11.5.Алдуул малын арчилгаа, маллагаа, эмчилгээг баг, хорооны Засаг дарга болон мал эмнэлэг, үржлийн тасаг зохион байгуулж, хяналт тавих бөгөөд маллаж, арчилж байсан этгээдэд Иргэний хуулийн 117 дугаар зүйлд заасан урамшуулал олгож болно.”

**2 дугаар зүйл**.Мал хулгайлах гэмт хэрэгтэй тэмцэх, урьдчилан сэргийлэх тухай хуулийн 5 дугаар зүйлийн 5.1.8 дахь заалт, мөн зүйлийн 5.2 дахь хэсэг, 7 дугаар зүйлийн 7.1.2 дахь заалт, 10 дугаар зүйлийн 10.2 дахь хэсэг, 13 дугаар зүйлийг тус тус хүчингүй болсонд тооцсугай.

**3 дугаар зүйл**.Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Мал хулгайлах гэмт хэрэгтэй тэмцэх, урьдчилан сэргийлэх тухай хуульд нэмэлт, өөрчлөлт оруулах тухай хуулийн төслийн талаар

Мал хулгайлах гэмт хэрэгтэй тэмцэх, урьдчилан сэргийлэх тухай хуулийн 11 дүгээр зүйлийн 11.4 дэх хэсэгт “Алдуул болон хулгайлагдсан малыг бүртгэх, мэдээлэх журмыг хууль зүйн асуудал эрхэлсэн Засгийн газрын гишүүн батална.” гэж заасны дагуу Хууль зүй, дотоод хэргийн сайдын 2014 оны А/190 дугаар тушаалаар уг журмыг баталсан болно.

Журмаар алдуул болон хулгайлагдсан малын хэн, хэрхэн бүртгэх, төрийн байгууллагууд мэдээллээ хэрхэн солилцох тухай асуудлыг зохицуулсан байна. Энэхүү журмаар зохицуулсан харилцааг тухайн хуульд нь тусгах замаар журам батлах эрх олгосон заалтыг өөрчлөн найруулахаар хуулийн төсөлд тусгалаа. Зохицуулалтыг тусгахдаа одоо үйлчилж байгаа журмын үндсэн зарчмыг алдагдуулалгүй нэр томьёог бусад хууль тогтоомжтой нийцүүлэх замаар хуульд тусгахаар хуулийн төсөл боловсрууллаа.

Мал хулгайлах гэмт хэрэгтэй тэмцэх, урьдчилан сэргийлэх тухай хуулийн 5 дугаар зүйлийн 5.1.8 дахь заалтад “бод малыг улсын хэмжээнд индексжүүлсэн тамгын сүлжээнд хамруулах ажлыг зохион байгуулах.” гэж, мөн зүйлийн 5.2 дахь хэсэгт “Энэ хуулийн 5.1.8-д заасан арга хэмжээг хэрэгжүүлэх журмыг хүнс, хөдөө аж ахуйн асуудал эрхэлсэн болон хууль зүйн асуудал эрхэлсэн Засгийн газрын гишүүд хамтран батална.” гэсэн нь одоо шаардлагагүй болсон буюу уг харилцааг Мал, амьтны эрүүл мэндийн тухай хуулиар зохицуулж байгаа тул журам батлах эрх олгосон заалтыг хүчингүй болгохоор хуулийн төсөлд тусгалаа. Дээрхтэй холбоотойгоор мөн хуулийн 7 дугаар зүйлийн 7.1.2 дахь заалт дахь “уламжлалт им тамгын зэрэгцээ бод малаа энэ хуулийн 5.1.8-д заасан индексжүүлсэн тамгын сүлжээнд хамруулах;” гэсэн заалтыг хүчингүй болгох юм.

Мал, амьтны эрүүл мэндийн тухай хууль 2017 онд шинэчлэн батлагдсан бөгөөд мөн хуульд мал, малын гаралтай бүтээгдэхүүний гарал үүслийг тодорхойлох баримт бичгийг “мал эмнэлгийн гэрчилгээ” гэж томьёолж, уг гэрчилгээг олгох асуудлыг тус хуулиар нарийвчлан зохицуулсан бөгөөд ингэснээр Мал хулгайлах гэмт хэрэгтэй тэмцэх, урьдчилан сэргийлэх тухай хуулийн 10 дугаар зүйлийн 10.2 дахь хэсэгт “Мал, мах бэлтгэх гарал үүслийн гэрчилгээний загвар, олгох журмыг хүнс, хөдөө аж ахуйн асуудал эрхэлсэн төрийн захиргааны төв байгууллага батална.” хэсэг нь шаардлагагүй болсон байна. Иймд хууль хоорондын зөрчлийг арилгах арилгахаар зорилгоор 10 дугаар зүйлийн 10.2 дахь хэсэгт заасан журам батлах эрх олгосон заалтыг хүчингүй болгохоор хуулийн төсөлд тусгалаа.

Түүнчлэн мөн хуулийн 11 дгээр зүйлийн 11.5 дахь хэсэгт “Мэдээллийн нэгдсэн сан бүрдүүлэх зорилгоор нийт малыг бүртгэх, бүртгэлийг тухай бүр шинэчлэх ажлыг хүнс, хөдөө аж ахуйн асуудал эрхэлсэн Засгийн газрын гишүүн хариуцаж, холбогдох бүртгэлийн журмыг батална.” гэж заасан нь Малын генетик нөөцийн тухай хуулийн 5 дугаар зүйлээр зохицуулагдсан бөгөөд энэ хуулиар зохицуулах харилцаа биш тул хүчингүй болгохоор хуулийн төсөлд тусгалаа.

Мөн хуулийн 13 дугаар зүйлд **“**Мал тууврын зам тогтоох” гээд 13.1 дэх хэсэгт “Сум, дүүргийн нутаг дэвсгэрээр мал туувар дайран өнгөрөх орон нутгийн тууврын замын маршрутыг тухайн сум, дүүргийн иргэдийн Төлөөлөгчдийн Хурал, бүсийн маршрутыг Бүсийн захирагч, бүс хоорондын маршрутыг хөдөө аж ахуйн асуудал эрхэлсэн төрийн захиргааны төв байгууллага, Бүсүүдийн захирагч нартай хамтран тус тус тогтооно.” Гэж заасан нь Мал, амьтны эрүүл мэндийн тухай хуулийн 7.9 дэх хэсэгт “Мал, амьтны шилжилт хөдөлгөөнийг зохицуулах, тээвэр, тууврын замд саатуулж, хорио цээрийн хяналтад авах журам болон мах бэлтгэл, отор, нүүдлийн зорилгоор аймаг дамжиж мал туух тууврын замын чиглэлийг Засгийн газар батална.” гэж. Заасантай зөрчилдөж байх тул мөн хэсгийг хүчингүй болгохоор хуулийн төсөлд тусгалаа.

Ингэснээр Мал хулгайлах гэмт хэрэгтэй тэмцэх, урьдчилан сэргийлэх тухай хуулиас журам батлах тухай 5 эрх олгосон заалтыг хүчингүй болгож байна.

Хуулийн төслийг Хууль тогтоомжийн тухай хуульд нийцүүлэн боловсруулсан болно.